उन्होंने कांग्रेस उपाध्यक्ष राहुल और सोनिया गांधी पर भी हमला बोला। उन्होंने दावा किया कि मां-बेटे के बीच पार्टी नेतृत्व को लेकर जंग सी छिड़ी है। एक तरह से कांग्रेस मां-बेटे के बीच दो धड़ों में बंटी दिख रही है। बोले-यूपीए शासनकाल के घोटालों की एक-एक करके जांच कराई जाएगी। इसके दोषी दंडित होंगे। युवराज के जीजा यानी राबर्ट वाड्रा ने चुनाव के ठीक पहले जमीन खरीदी और उसी समय महंगे दामों पर बेच डाली। इसके बाद वाड्रा ने अखबारवालों के सवालों के जवाब देने के बजाय उनसे बदसलूकी की। पहले तो उन्हें इस कृत्य के लिए माफी मांगनी चाहिए। ये चीजें घोटालों को मजबूत करती हैं। सपा सरकार पर निशाना साधते हुए उन्होंने कहा कि यूपी में कानून व्यवस्था ध्वस्त है और विकास कार्य ठप पड़े हैं। खिसियाहट में प्रदेश सरकार के गुर्गे किसानों पर लाठियां बरसा रहे हैं। भाजपा इस काम की निंदा करते हुए किसानों की लड़ाई लड़ेगी। जनविरोधी सपा सरकार को नैतिकता के आधार पर इस्तीफा दे देना चाहिए। इस दौरान पूर्व विधायक राकेश सोनकर, अनूप अवस्थी, बीडी राय सहित कई लोग मौजूद रहे।